**Тұрсынғалиды қызы Күләйдің жоқтауы**

**Асқарым, әке, сен едің,**

**Балдырғаның мен едім.**

**Қайғымды сөзге тізбектеп,**

**Көз жасымды төгемін.**

**Есіктің алды тал шынар,**

**Бастарын сипап күн шығар.**

**Әкелеп мен жүгірсем,**

**Алдымнан күліп кім шығар?!**

**Бетімнен менің кім сүйер,**

**Еңсесін маған кім иер?**

**Жығылып кетсем сүрініп,**

**Қолтығымнан кім сүйер?**

**Әкемнің өртеп күйігі,**

**Мен болдым қазір бұйығы.**

**Әке арманын атаймын,**

**Асылдың болып сынығы.**

**Көтердің көкке басыңа,**

**Деуші едің ылғи: «Жасыма!»**

**Тәрбиелеп, мәпелеп,**

**Кім келер енді қасыма?**

**Деуші едің мені «Өсе гөр,**

**Мұратыңа жете гөр!»**

**Қадіріңді білмесем,**

**Кеше гөр, әке, кеше гөр.**

**Қызығымды, әке, көрмедің,**

**Ұзақ бір ғұмыр сүрмедің.**

**Басыма қайғы түспесе,**

**Мен мұндай зарды дер ме едім.**

**Әкем менің ақ сұңқар,**

**Әке рухы бізде бар.**

**Әкеден қалдық төрт жетім,**

**«Әке көрген оқ жонар».**

**Әкемді зарлап жоқтайын,**

**Шерімді төгіп тастайын.**

**Қапыда кеттің әкешім,**

**Аузымнан қайтып тастайын?!**